Fra Hovedgaden i Brabrand til midtbyen er der cirka 15 minutters køretid i bil og 25 minutter på cykel. Men vælger man den planlagte kommende letbane ventes det at tage i omegnen af en halv time, fordi letbanen skal ud på en længere omvej.

Det får flere borgere til at stille spørgsmålstegn ved, om anden etape af letbanen i virkelig vil løse mobilitetsproblemet i Aarhus?

Vil borgere i for eksempel Brabrand kvitte bilen, og vil pendlere fra vest synes, det er attraktivt at parkere bilen i et parker og rejs-anlæg i Brabrand eller Aarslev for derefter at sætte sig på en letbane, der skal omkring Gellerup og Bispehaven til Hasle og ind ad Viborgvej og dermed tager dobbelt så lang tid som den direkte Silkeborgvej i bil eller bus ind til byen?

Letbanetoget kan snildt nå den maksimale hastighedsgrænse på 60-70 km/t på indfaldsvejene, men kommer næppe til det, fordi det skal standse 21 steder og tage passagerer op for hver 500 meter på den 10,8 kilometer lange rute mellem Brabrand og Aarhus Ø.

Investeringen på 1,2 milliarder kroner vil altså give Aarhus en kollektiv transportform, som forlænger den direkte rejsetid betydelig, fordi anden etapes udforming i hovedforslaget går ud af den ene indfaldsvej, Viborgvej, og dernæst knækker over til den anden indfaldsvej, Silkeborgvej.